จับตา! ก.ล.ต.เรียก EARTH ชี้แจงเรื่องหนี้เพิ่มเติมภายใน 7 วัน
จับตา! ก.ล.ต.เรียก EARTH ชี้แจงสาเหตุและผลกระทบเรื่องการผิดนัดชำระหนี้ตั๋ว B/E เพิ่มเติมภายใน 7 วัน 
9 มิ.ย. 2560

สืบเนื่องจากกรณีบริษัท เอ็นเนอร์ยี่ เอิร์ธ จำกัด (มหาชน) หรือ EARTH แจ้งผิดนัดชำระหนี้ตั๋วแลกเงินระยะสั้น (Bill of Exchange) หรือตั๋ว B/E เลขที่ EARTH17606A มูลค่า 40 ล้านบาท ที่ครบกำหนดชำระเมื่อวันที่ 6 มิ.ย. 2560 ที่ผ่านมา และตั๋วแลกเงินเลขที่ EARTH17608 จำนวน 50 ล้านบาท ซึ่งครบกำหนดชำระในวันที่ 8 มิ.ย. 2560 รวมเป็นมูลค่า 90 ล้านบาทนั้น 
โดยบริษัทได้ออกมาชี้แจงวานนี้ (8 มิ.ย.) ว่า ขณะนี้บริษัทอยู่ระหว่างการเจรจากับธนาคาร เพื่อขอทบทวนวงเงินหมุนเวียนประจำปี คาดจะได้ข้อสรุปภายในเดือน ส.ค. 2560 ซึ่งเมื่อบริษัทได้เงินมาจะสามารถทยอยไปชำระหนี้ตั๋ว B/E ที่จะครบกำหนดต้องชำระ โดยขณะนี้บริษัทได้ออกตั๋ว B/E เพื่อนำเงินไปใช้หมุนเวียนทางธุรกิจเป็นจำนวนทั้งสิ้น มูลค่า 1,800 ล้านบาท และการผิดนัดชำระหนี้ในครั้งนี้ ยังไม่มีผลให้เจ้าหนี้รายอื่นเรียกชำระหนี้ในทันที (Call Default)
ทั้งนี้ EARTH มีภาระหนี้ที่จะครบกำหนดชำระในเดือนมิ.ย.-ก.ค. 2560 มียอดรวมทั้งหมด 520 ล้านบาท ได้แก่ ตั๋ว EARTH17608A มูลค่าหน้าตั๋ว 50 ล้านบาท ครบกำหนด 8 มิ.ย.60, ตั๋ว EARTH17615A มูลค่าหน้าตั๋ว 70 ล้านบาท ครบกำหนด 15 มิ.ย.60, ตั๋ว EARTH17621A มูลค่าหน้าตั๋ว 10 ล้านบาท ครบกำหนด 21 มิ.ย.60,
และจะครบกำหนดงวดเดือน ก.ค. 60 ได้แก่ ตั๋ว EARTH17711A มูลค่าหน้าตั๋ว 30 ล้านบาท ครบกำหนด 11 ก.ค.60 และ ตั๋ว EARTH17712A,B,C มูลค่าหน้าตั๋ว 160 ล้านบาท ครบกำหนด 12 ก.ค.60, ตั๋ว EARTH17719A มูลค่าหน้าตั๋ว 100 ล้านบาท ครบกำหนด 19 ก.ค.60 และ ตั๋ว EARTH17726A,B มูลค่าหน้าตั๋ว 100 ล้านบาท ครบกำหนด 26 ก.ค.60 นอกจากนี้ EARTH ยังมีภาระหนี้หุ้นกู้อยู่ประมาณ 5,500 ล้านบาท
 
อย่างไรก็ตาม ล่าสุด สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้ EARTH ชี้แจงข้อมูลการผิดนัดชำระหนี้ตั๋วแลกเงิน (B/E) เพิ่มเติม เนื่องจากการให้ข้อมูลก่อนหน้านี้ยังมิได้มีรายละเอียดที่เพียงพอเกี่ยวกับสาเหตุการผิดนัดชำระหนี้และผลกระทบต่อมูลหนี้อื่น รวมทั้งฐานะการเงินและผลการดำเนินงานของบริษัท ซึ่งข้อมูลดังกล่าวเป็นเรื่องที่มีผลกระทบต่อสิทธิประโยชน์ของผู้ถือหลักทรัพย์และการตัดสินใจลงทุน รวมทั้งการเปลี่ยนแปลงในราคาหลักทรัพย์ของบริษัท
โดยให้ EARTH ชี้แจงรายละเอียดเพิ่มเติมถึงสาเหตุการผิดนัดชำระหนี้ ผลกระทบที่เกี่ยวข้องและแผนการแก้ไขปัญหา รวมทั้งเหตุผลที่บริษัทมิได้เตรียมการล่วงหน้าเพื่อมิให้เกิดการผิดนัดชำระหนี้ดังกล่าว โดยให้คณะกรรมการ EARTH ชี้แจงต่อ ก.ล.ต. และเปิดเผยข้อมูลผ่านระบบสารสนเทศของตลาดหลักทรัพย์ฯ ภายใน 7 วัน
ด้าน นายรพี สุจริตกุล เลขาธิการ สำนักงาน ก.ล.ต. เปิดเผยว่า การดูแลเรื่องการชำระหนี้ให้ได้ตามกำหนดถือเป็นเรื่องที่มีความสำคัญ และในช่วงต้นปีที่ผ่านมา ก.ล.ต. ได้เคยขอความร่วมมือให้บริษัทจดทะเบียนที่มีการออกตราสารหนี้ระยะสั้นดูแลให้มีแหล่งเงินทุนสำรองไว้ในกรณีที่อาจประสบปัญหาสภาพคล่อง ในกรณีนี้จึงต้องการให้ EARTH ชี้แจงข้อมูลต่อผู้ลงทุนเพื่อป้องกันผลกระทบต่อความน่าเชื่อถือของบริษัทจดทะเบียนในภาพรวม
ทั้งนี้ ตามเงื่อนไขการลงทุนตลาดตราสารหนี้โดยทั่วไป หากมีการผิดนัดชำระหนี้อย่างใดอย่างหนึ่งเกิน 300 ล้านบาท จะทำให้หุ้นกู้ที่บริษัทนั้นๆ ที่ออกเสนอขายจะเข้าเงื่อนไขที่เจ้าหนี้เรียกคืนนี้ได้ก่อนกำหนด
 